Polisie lê beslag op dwelms by OrkneyDie tablette waarop die polisie beslag gelê het. (Foto: SA Polisie) Mandrax-tablette ter waarde van sowat R190 000 is die afgelope week in Orkney in Noordwes gevind en vier mense is in hegtenis geneem nadat hulle tydens ŉ roetine-patrollie voorgekeer en hul voertuig deursoek is. Kol. Adéle Myburgh, polisiewoordvoerder, sê lede van die groep teen onwettige mynboubedrywighede, wat ook bestaan uit lede van die polisie se intervensie- en misdaadvoorkomingseenheid, was Donderdag omstreeks 15:30 in Lourensparkweg in Orkney toe hulle die voertuig, ŉ Renault Megane, voorgekeer het. Tydens die deursoeking van die voertuig het die polisie afgekom op verskeie sakke met tablette, oënskynlik Mandrax, asook ŉ groot bedrag geld. Die verdagtes is tussen 18 en 34 jaar oud en is aangekeer vir die beweerde handel in dwelms. Die polisie het ook op die voertuig beslag gelê. Die verdagtes verskyn na verwagting Maandag in die Orkney-landdroshof.